De Sevarinushöin (Severinushöhle) woa a Höin am Haung hinta da Pfoakiachn vo Sievering aum Grundstickl Fröschlgossn 14B. Im Höinkatasta wiads unta da Numma 1917/1 gfiaht. 1954 is de Höin zan Großtäu zuagschitt wuan. Se is 9 m laung gwesn und in kristallisiatm Saundstoa auf 275 m iwa Adria glegn. Da westliche Täu woa 4 m laung und 0,2 m hoch, do bist iwa drei enge Lecha einekumma. Da östliche Täu woa 5 m laung, 1 bis 3 m broad und bis zua 1 m hoch. Aum Bodn, dea wos aus saundign Sedimentn bstaundn hod, is owekummana Bruchschutt glegn. Vua dera Höin hod ma an Mithrasaltar gfundn, wo noch am ausm indischn und peasischn kommendn Kuit da Sonnan- und Liachtgott Mithras vaehrt wuan is. Außadem sogt ma, dass da Hl. Severinus do drin gwauhnt hod. Begro'm sui a unta da Jakobskiachn in Heilignstod sei, drum hod ma duatn aa des Severinliadl gsungn: „Eben hier zu Heiligenstadt, ward Dein Leib zur Erd bestatt ...“ Aum 20.2.2017 is de Villa aum söbm Grundstickl ohgrissn wuan, spätestens seithea is vo da Höin nix meah iwa.